[pic] | AZ EURÓPAI KÖZÖSSÉGEK BIZOTTSÁGA |

Brüsszel, 6.4.2006

COM(2006) 161 végleges

A BIZOTTSÁG KÖZLEMÉNYE

a fogyasztói pénzügyi szolgáltatások távértékesítéssel történő forgalmazásáról, valamint a 90/619/EGK tanácsi irányelv, a 97/7/EK irányelv és a 98/27/EK irányelv módosításáról szóló, 2002. szeptember 23-i 2002/65/EK európai parlamenti és tanácsi irányelv felülvizsgálatáról

A BIZOTTSÁG KÖZLEMÉNYE

a fogyasztói pénzügyi szolgáltatások távértékesítéssel történő forgalmazásáról, valamint a 90/619/EGK tanácsi irányelv, a 97/7/EK irányelv és a 98/27/EK irányelv módosításáról szóló, 2002. szeptember 23-i 2002/65/EK európai parlamenti és tanácsi irányelv felülvizsgálatáról

E közlemény révén a Bizottság tájékoztatni kívánja az Európai Parlamentet és a Tanácsot a fogyasztói pénzügyi szolgáltatások távértékesítéssel történő forgalmazását szabályozó 2002/65/EK irányelv[1] alkalmazásának felülvizsgálata vonatkozásában kialakult helyzetről.

Felülvizsgálat

A 2002/65/EK irányelv rendelkezik arról, hogy azt a Bizottság felülvizsgálja. A 20. cikk (1) bekezdésének megfelelően az irányelv végrehajtását követően a Bizottság feladata megvizsgálni a belső piac működését a pénzügyi szolgáltatások értékesítésére vonatkozóan az ilyen szolgáltatások forgalmazása tekintetében. Elemeznie és részleteznie kell továbbá a nehézségeket, amelyekkel a fogyasztók és szolgáltatók szembesülnek vagy szembesülhetnek, különösen a tájékoztatással és az elállási joggal kapcsolatos nemzeti rendelkezések különbözőségéből eredő nehézségeket. A fentieken túl a 20. cikk rendelkezik arról a kötelezettségről, miszerint a Bizottságnak legkésőbb 2006. április 9-ig jelentést kell benyújtania az Európai Parlamenthez és a Tanácshoz azokról a nehézségekről, amelyekkel a fogyasztók és szolgáltatók pénzügyi szolgáltatások megvásárlásával, illetve értékesítésével kapcsolatban szembesülnek, továbbá arról a kötelezettségről, hogy a Bizottságnak adott esetben javaslatokat kell benyújtania a pénzügyi szolgáltatásokkal foglalkozó közösségi jogszabályok tájékoztatásra és elállási jogra vonatkozó rendelkezéseinek és/vagy a 3. cikk rendelkezéseinek (azaz a fogyasztónak a távértékesítési szerződés létrejöttét megelőzően nyújtandó tájékoztatásra vonatkozó rendelkezéseknek) módosítására és/vagy további harmonizálására.

A jelenlegi helyzet

A 2002/65/EK irányelv 2002. október 9-én lépett hatályba. Az irányelv 21. cikkének (1) bekezdésével összhangban a tagállamoknak 2004. október 9-ig végre kellett volna hajtaniuk az irányelvet.

Mindazonáltal az irányelv végrehajtása a kijelölt határidőn belül nem történt meg: 2004 végéig mindössze nyolc tagállam értesítette a Bizottságot arról, hogy az irányelvet végrehajtotta. 2005 első negyedében további négy esetben, a második negyedévben szintén négy, míg a harmadik negyedévben két esetben kapott a Bizottság ilyen értelmű értesítést. Ez összességében tizennyolc megküldött értesítést jelent egy évvel a végrehajtásra kijelölt határidő lejártát követően. Kettő, 2006 elején beérkezett kiegészítő értesítést is figyelembe véve a Bizottság a mai napig húsz tagállamtól kapott tájékoztatást. Ezeken felül további két tagállam küldött részére részleges tájékoztatást. Két tagállam esetében a Bizottság a kérdést a Bíróság elé utalta, egy tagállam ügye pedig még további megfontolás tárgyát képezi.

Az elmondottakon túl az irányelv 20. cikkének (1) bekezdésében előírt vizsgálat csak abban az esetben bír valódi jelentőséggel, ha az irányelvet – átültetését követően – alkalmazzák is. Ehhez az irányelv alkalmazását igazoló bizonyítékra is szükség van.

Következésképp a Bizottság mindeddig nem volt abban a helyzetben, hogy teljesítse az irányelv 20. cikke (1) bekezdésében megfogalmazott követelményeket.

Tanulmány és bizottsági jelentés készítése

Annak érdekében, hogy – az irányelv rendelkezéseinek megfelelően – képes legyen teljes mértékben felmérni a 2002/65/EK irányelv belső piacra gyakorolt hatását, a Bizottság tanulmányt készíttet, melynek megállapításai alapul szolgálnak majd az általa készítendő jelentéshez (ajánlati felhívás: HL 2006/S 39 – 041355, 2006. február 25.). Ennek megfelelően 2008-ban kerülhet sor olyan átfogó bizottsági jelentés elkészítésére, amelynek tárgyát az irányelv 20. cikkében megfogalmazott kérdések képezik, s amely – adott esetben – javaslatokat fogalmaz meg az irányelv felülvizsgálatával kapcsolatban.

A Bizottság felhívja az Európai Parlament és a Tanács figyelmét a fentiekben ismertetett módosított ütemtervre.

[1] 2002. szeptember 23-i 2002/65/EK irányelv (HL L 271., 2002.10.9., 16. o.)